钦定古今图书集成/明伦汇编/氏族典/第217卷 > 《廖用贤尚友录》 > 罗含
## 钦定古今图书集成/明伦汇编/氏族典/第217卷 > 《廖用贤尚友录》 > 罗含

按《晋书罗含传》：“含字君章，桂阳耒阳人。幼孤，为叔母
朱氏所养，少有志尚。尝昼卧，梦一鸟文彩异常，飞入
口中，因起惊说之。朱氏曰：‘鸟有文彩，汝后必有文章。
自此后，藻思日新。弱冠，州三辟不就。杨羡为含州，引
含为主簿。后为郡功曹，刺史庾亮以为部江夏从事。
太守谢尚与含为方外之好，转州主簿。后桓温临州’”，
又补征西参军。温尝使含诣尚，有所检劾，含至不问
郡事，与尚累日酣饮而还。转州别驾，征为尚书郎。温
雅重其才，又表转征西户曹参军，俄迁宜都太守。及
温封南郡公，引为郎中令。寻征正员郎，累迁散骑常
侍、侍中，仍转廷尉、长沙相。年老致仕，加中散大夫，年
七十七卒。